Sündinud olümpia-aastal Päris esimest korda tuli ansambel kokku ühel ajal olümpiamängude purjeregatiga - aastal 1980. Kõik liikmed töötasid ühes asutuses, toonases rahvatöönduse ettevõttes Kodu, selle järgi sai ansambel ka nime.    Kolmekümne aasta jooksul on ansamblil olnud kuus juhendajat, kõige kauem tegutseti Elvi Maisa käe all.    Ansambli praegune juht Liivi Kütt on ametis olnud 13 aastat. Ettevõtte Kodu juurde moodustati vokaalinstrumentaalansambel Kodumaine, kellega koos anti palju kontserte.  Asutusel oli suur buss, millega naised käisid laulureisidel, kõik kulud kandis ettevõte - elu oli turvaline nagu oma ema kodus. See oli ansambli jaoks vana hea kuldaeg.    Ansambel Kodu jäi kodutuks kui ettevõte Kodu ja ka Kehra paberivabrik pankrotti läksid. Edasi tehti proove küll lasteaedades, küll Kehra kunstidekoolis. Kui laulukonkurssidel küsiti, mille alla ansambel kuulub, vastasid naised, et lasteaia vanema rühma juurde. Enne veel, kui hakati laulma Anija valla kultuurikeskuse alluvuses, jõuti  tegutseda ka MTÜ Koostöö hõlma all.    Viimastel aastatel on esinetud vokaalansamblite festivalil "Veskitammi lauluratas", Memme-taadi päevadel Eesti Vabaõhumuuseumis jne. Iga hooaeg lõpeb kevadkontserdiga Anija Valla Kultuurikeskuses.    Esinemiskutseid on tulnud ka taidluskollektiivide või üksikisikute juubeliüritustele ning ettevõtete suvepäevadele.    Aastate jooksul on naisansamblil olnud mitu sõpruskollektiivi: AGRO meesansambel, Raasiku puhkpilliorkester, meesansambel  Wirro, kellest suurem ja vastupidavam osa oli ka peokülaliste seas.    Samuti oli sünnipäevalast tulnud tervitama viiulikvartett koosseisus Merili Kütt, Eleri Sirje Treiman, Laura Restov ja Getter Mägi Kaidi Russingu juhendamisel. Esinesid ka Kaido Järvsoo tromboonil ja Margus Laugesaar akordionil ning tantsuklubi Figurett tantsijad Heret Ameljušenko juhendamisel.